মোটিফগুলো এবার হবে বেশ মজার। কার্টুন ও ইলাস্ট্রেশনের প্রাধান্যও থাকবে।  টি-শার্টে সাধারণত কোনো বোতাম বা কলার থাকে না। সচরাচর এটি হয় গোল গলা। তবে ভি আকৃতি গলা ও খাটো হাতা হতে পারে। যদিও  অনেকে খাটো হাতাযুক্ত যেকোনো শার্টকেই টি-শার্ট ভেবে ভুল করেন। পোলো শার্ট বা অন্যান্য কলারযুক্ত শার্ট আসলে টি-শার্ট নয়। এ ধরনের শার্টের হাতা কাঁধের পাশ দিয়ে সামান্য একটু বাড়তি থাকে, খাটো হাতার ক্ষেত্রে কনুই পর্যন্ত হতে পারে।  টি-শার্ট সাধারণত সুতি কাপড়ে তৈরি হয়। কিছু ক্ষেত্রে সুতি বা অন্য উপাদান মিশ্রিত সুতা দিয়েও টি-শার্ট তৈরি হয়।  ফ্যাশন হাউস নিত্য উপহারের স্বত্বাধিকারী বাহার রহমান বলেন, এবারের টি-শার্টের ট্রেন্ড হলো বডি ফিটিং। থিম-ভিত্তিক কাজ এবার বেশি হবে। বিদেশিরাও এসব টি-শার্ট স্মারক হিসেবে  রাখতে পারবেন। টি-শার্টে কালো ছাড়াও অন্যান্য রঙের বৈচিত্র্য থাকবে। তবে এবার বৈচিত্র্য আনার জন্য বাসন্তী, সবুজ, সুরমা, জলপাই, কমলা-এসব রং ব্যবহার করা হবে।  রঙের বৈচিত্র্যের কথা বললেন ফ্যাশন হাউস ব্যাং-এর পরিচালক সায়েম হাসানও। তিনি বলেন, টি-শার্টের ছাপাও এবার বেশ বড় আর রংচঙে হবে।  ফ্যাশন হাউস রিচম্যানের ডিজাইনার নাইমুল হক খান বলেন, ডিজাইনের ক্ষেত্রে তরুণদের পছন্দকেই প্রাধান্য দেওয়া হয়। ক্যাজুয়াল লুক দিতে টি-শার্টের সঙ্গে জিনসের প্যান্ট বেশ মানায়। হালকা বা সাদা রঙের টি-শার্ট পরলে নীল বা ছাই রঙের জিনস,  গ্যাবার্ডিন বা সুতি প্যান্টও পরা যায়। জুতার পাশাপাশি স্যান্ডেলও পরা যায়। বিশেষ করে কলেজ, বিশ্ববিদ্যালয়ে তরুণদের টি-শার্ট জিনসের সঙ্গে মানানসই।  আজকাল সামার ব্লেজার-জ্যাকেট বা ক্যাজুয়াল পোশাকেও অনেকে টি-শার্ট পরেন। তবে ফরমাল প্যান্টের সঙ্গে টি-শার্ট ভালো লাগবে না। একই রঙের টি-শার্ট ও প্যান্ট পরলেও ভালো লাগবে না। পোশাক নির্বাচনের ক্ষেত্রে কনট্রাস্ট বা দুটো ভিন্ন হলেই ভালো লাগবে। যেমন টি-শার্ট লাল হলে প্যান্ট কালো ভালো মানাবে।